05.01.2009 10:16   Harju maakohus otsustas täna hommikul, et Linter, Klenski, Reva ja Sirõk ei olnud süüdi aprillirahutuste organiseerimises.    Lisaks on Linteril, Reval ja Sirõkil õigus nõuda vahi all viibimise eest kahjutasu.    Peale kohtuotsuse väljakuulutamist algas saalis aplaus.        Dmitri Klenski ütles õigeksmõistmist kommenteerides, et kohus seisis Eesti riigi au eest.    Nelikut süüdistati karistusseadustiku paragrahvi 238 alusel massilise korratuse organiseerimises. Klenski sõnul ei vastanud aga süüdistuse sisu üldse sellele paragrahvile.    Siiski tunnistas ta, et ei olnud viimase hetkeni kindel, mis otsus tuleb.        Prokuratuur süüdistas Öise Vahtkonna liidreid Linterit, Revat ja Klenskit koos Venemaa noorteorganisatsiooni Naši Eesti liidri Mark Sirõkiga tunamullu aprillis Tallinnas massiliste korratuste organiseerimises.    Väidetavalt hakkas Reva juba aasta varem ning Sirõk sama aasta sügisel õhutama elanike seas valitsusvastaseid protestimeeleolusid ja inimesi korratustele kihutama ning Linter ja Klenski liitusid sellega hiljem.    Riigiprokurör Triin Bergmann nõudis meestele tingimisi vangistust. Reaalset vangistust pidas ta põhjendamatuks, kuna kolm kohtualust on juba varem vahi all olnud.    Kohtuotsust on menetluse pooltel õigus Tallinna Ringkonnakohtusse edasi kaevata 15 päeva jooksul alates kohtuotsuse kuulutamise päevast, teatades apellatsiooni esitamise soovist kirjalikult Harju Maakohtule 7 päeva jooksul alates kohtuotsuse kuulutamise päevast.